范饒州坐中客語食河豚魚
作者：梅堯臣
朝代：宋

paragraphs: 春洲生荻芽，春岸飛楊花。
河豚當是時，貴不數魚蝦。
其狀已可怪，其毒亦莫加。
忿腹若封豕，怒目猶吳蛙。
庖煎苟失所，入喉爲鏌鋣。
若此喪軀體，何須資齒牙。
持問南方人，黨護復矜誇。
皆言美無度，誰謂死如麻。
我語不能屈，自思空咄嗟。
退之來潮陽，始憚餐籠蛇。
子厚居柳州，而甘食蝦蟆。
二物雖可憎，性命無舛差。
斯味曾不比，中藏禍無涯。
甚美惡亦稱，此言誠可嘉。